Szokalopulosz Georgis

AZ ÚJ TEREMTÉS

Milyen következménye van a megváltásnak

a hívő életében?

Kereskedelmi forgalomba nem hozható!

Szólj 1 Szót! Alapítvány

Cegléd, 2025

Szokalopulosz Georgis

AZ ÚJ TEREMTÉS

Milyen következménye van a megváltásnak

a hívő életében?

Szerkesztette: Szász Ramóna

Copyright © Minden jog fenntartva!

A kiadvány bármely részének bármilyen formában, bármilyen elektronikus vagy

mechanikus eszközzel történő sokszorosítása vagy továbbadása, ideértve fénymásoló,

adatrögzítő berendezés, vagy más jellegű adattároló és adatbeolvasó eszközök

használatával tilos!

Kereskedelmi forgalomba nem hozható!

Szólj 1 Szót! Alapítvány

Adószám: 19399164-1-13

Bankszámlaszám: 11742025 – 24444253 (OTP Bank)

Cegléd, 2025

Tartalomjegyzék

I. Rész: Isten újjáteremtő munkája 1. Krisztusban új teremtés vagy 5.o. 2. Új szívet és új szellemet kaptál 7.o. 3. Tested a Szent Szellem Temploma 11.o.

II. Rész: Az új belső ember 1. A szív elrejtett embere 14.o. 2. Gyönyörködik Isten törvényében 17.o. 3. Hálaadás jellemzi 20.o.

4. A belső ember dicsősége kisugárzik 23.o.

III. Új helyzet állt elő

1. Helyzeti előnyhöz jutottunk 25.o. 2. Új természetet kaptunk 26.o.

3. Mit jelent szellemben járni? 27.o.

Befejezés 28.o.

I. RÉSZ

ISTEN

ÚJJÁTEREMTŐ

MUNKÁJA

1. Krisztusban új teremtés vagy

A megváltás újabb következménye az, hogy Krisztusban újjá lettünk teremtve. Az ember újjá teremtése nem valósulhatott volna meg az Úr megváltó műve nélkül.

A jelenlegi történelmi korszakban Jézus Krisztus nincs láthatóan jelen a földön, hanem az Atya jobbján van a Mennyben, és az ég takarja el addig, amíg Isten mindent újjá teremt a földön:

„Bánjátok meg azért és térjetek meg, hogy eltöröltessenek a ti bűneitek, hogy így eljöjjenek a felüdülés idei az Úrnak színétől. És elküldje a Jézus Krisztust, aki néktek előre hirdettetett, akit az égnek kell magába fogadnia mind az időkig, MIGLEN ÚJJÁ TEREMTETNEK (HELYRE ÁLLÍTATNAK) MINDENEK, amikről szólott az Isten minden ő szent prófétájának szája által eleitől fogva.” (Apcsel 3:19-21)

Ez azt jelenti, hogy Isten folytatja a teremtés munkáját, mert az ég és a föld teremtése után, a bűn és a halál miatt szűkséges helyreállítani mindent. Isten mindent újjá akar teremteni, beleértve az embert is.

Az emberek közül ezt az újjáteremtést azok tapasztalják meg, akik megtérnek Istenhez. megbánják a bűneiket és

újjászületnek víztől és Szent Szellemtől. Péter apostol szavaival, ekkor eltörlik a bűneiket és eljön hozzájuk a felüdülés, felfrissülés időszaka. A felüdülés lényege az, hogy az ember szellemében az életerő újra helyreáll. Jézus Krisztushoz, mint egy „töltőállomáshoz” kapcsolódva, az ember szelleme folyamatos megújulást és feltöltődést

tapasztal.

2. Új szívet és új szellemet kaptál

„És adok néktek új szívet, és új szellemet adok belétek, és elveszem a kőszívet testetekből, és adok néktek hússzívet. És az én Szellememet adom belétek, és azt cselekszem, hogy az én parancsolatimban járjatok és az én törvényeimet megőrizzétek és betöltsétek.” (Ezékiel 36:26-27)

Az emberiség a bűnbeesés következtében nem rendelkezett olyan szívvel és szellemmel, amely képes lenne a megújulásra, vagy kompatibilis lenne a Mennyel. Az emberiség a ’régi’ szívvel és ’régi’ szellemmel nem képes az Úr parancsolataiban járni, nem tudja megőrizni és betölteni az Ő törvényeit. Annyira megromlott valahol belül, hogy nem képes megcselekedni Isten kéréseit.

Nemcsak a szív - az ember lényege -, hanem a szellem is alkalmatlanná vált, így nem képes Istennel járni. Az ember szellemi szíve „megkövesedett”, ezért Istennek spirituális operációt kellett végrehajtania, hogy az emberiség helyreálljon.

Az ember három része

Az ember valójában három részből áll, ahogy azt a Thesszalonikai levélben Pál apostol leírja:

„Maga pedig a békességnek Istene szenteljen meg titeket mindenestől; és a ti egész VALÓTOK (SZELLEMETEK), mind LELKETEK, mind TESTETEK feddhetetlenül őriztessék meg a mi Urunk Jézus Krisztus eljövetelére.” (1Thesszalonika 5:23)

Ennek tükrében, az embernek van egy látható része: a teste, és van két nem látható része: a lelke és a szelleme. Emellett minden embernek van szellemi szíve, amiből az élet kiárad az alkotórészeibe és ezt Isten külön kezeli.

Az Ószövetségben a testet ugyan körülmetélték - az Istenhez tartozás külső jeleként -, de még így sem volt képes megtartani Isten népe a törvényt. Képtelen volt az ember azonosulni Isten lényegével, hiába tartoztak bele a szövetségbe. Istennek mélyebbre kellett nyúlnia.

Isten az embernek abba a részébe akar belenyúlni és változást létrehozni, ami a legmélyebb gyökere, az ember igazi lényege, valója. Keresztelő János erről beszélt a Máté 3:10-ben, amikor a fák gyökeréről mondott példázatot:

„A fejsze pedig immár a fák gyökerére vettetett. Azért minden fa, amely jó gyümölcsöt nem terem, kivágattatik és tűzre vettetik”.

Isten az ember szívét és szellemét nem restaurálni akarja, hanem teljesen kicserélni. Az újjászületéskor kiveszi a kőszívet, és helyére hússzívet tesz, a régi szellem helyére pedig egy vadonatújat helyez. Ráadásként Isten a saját Szellemét, a Szent Szellemet is maradandóan belehelyezi az emberbe.

Egy új korszak

Jelen korunk egy teljesen új időszak, hiszen az Ószövetségben csupán egy-egy emberen volt Isten Szelleme, míg bennünk, újjászületett hívőkben maradandóan bennünk lakik.

Az ószövetségi próféták előre látták, hogy lesz egy olyan időszak, amely sokkal jobb lesz az övékénél:

„Amely üdvösség felől tudakozódtak és nyomozódtak a próféták, akik az irántatok való kegyelem felől jövendöltek: Nyomozódván, hogy mely vagy milyen időre jelenté [azt] ki a Krisztusnak ő bennük levő Szelleme, aki eleve bizonyságot tett a Krisztus szenvedéseiről és az azok után való dicsőségről. Akiknek megjelentetett, hogy nem maguknak, hanem nekünk szolgáltak azokkal, amelyeket most hirdetnek nektek azok, akik prédikálták nektek az evangéliumot az egekből küldött Szent Szellem által; amikbe angyalok vágyakoznak betekinteni.”. (Péter 1. levele 1:10-12)

Napjaink hívője bármikor kapcsolatba tud kerülni Isten Szellemével, mert benne lakik.

„És én kérem az Atyát, és más vigasztalót ad nektek, hogy VELETEK MARADJON MINDÖRÖKKÉ. Az igazságnak ama Szellemét: akit a világ be nem fogadhat, mert nem látja őt és nem ismeri őt; de ti ismeritek őt, mert NÁLATOK LAKIK, és BENNETEK MARAD.” (János evangéliuma 14:16-17)

3. Tested a Szent Szellem Temploma

„Avagy nem tudjátok-e, hogy a ti testetek a bennetek lakozó Szent Szellemnek temploma, a melyet Istentől nyertetek; és nem a magatokéi vagytok?” (1Korinthus 6:19)

A hívő teste Isten Szellemének a temploma, vagyis a testében van egy ’Szentek Szentje’, mint a mózesi Sátorban. Ezen a helyen jelen van Isten dicsősége és itt belül tart az ember kapcsolatot Istennel.

Isten újszövetségi dicsősége azonban nem elmúló, hanem folyamatosan, minden nap megújuló. Ennek megértéséhez az embernek el kell szakadnia attól a materialista gondolkozásmódtól, amely szerint az ember csupán testből áll.

Amikor Jézus elmondott egy példát egy Lázár nevű szegény koldusról és egy gazdag emberről, láthatjuk, hogy haláluk után tovább léteztek, továbbra is érzékeltek és kommunikáltak (Lukács 16:20-31). Azaz testükön kívül, amely meghalt és holttesté vált, volt még lelkük és szellemük is. A halállal nem szűnik meg az ember, hanem továbbra is tapasztalja és éli a valóságnak egy másik létsíkját.

Rendkívül fontos tudatosítanunk, hogy az ember nem azonos a testével (külső emberével), amely csupán a látható része, amelyet a tükörben lát, hanem rendelkezik szellemmel (egy belső emberrel) is.

Isten nemcsak az ember fizikai és biológiai részével, a testével és lelkével akar foglalkozni, hanem ezzel a belső emberrel is. Igazi változások az ember életében, sorsában akkor történnek, amikor Isten aktívan foglalkozik a hívő belső emberével. Ennek hatására ugyanis kompatibilissé válik Istennel, összekapcsolódhat és együttműködhet Vele.

II. RÉSZ

AZ ÚJ BELSŐ EMBER

1. A szív elrejtett embere

„Hanem a SZÍVNEK ELREJTETT EMBERE, a szelíd és csendes SZELLEM romolhatatlanságával, ami igen becses az Isten előtt”. (1Péter 3:4)

Minden ember szívében van egy belső, elrejtett ember. Az ember valójában azzal azonos, ami a szívében van. Van egy szellemi szíve, amiből minden élet kiárad: szellemi élet, anyagi élet, házas élet, egészsége stb. Akinek jó a szíve, az „jó kincsekkel” van tele (Máté 12:35), abból az emberből jó dolgok áradnak ki az életére és sorsára. Isten tehát ezzel a belső, elrejtett emberrel akar foglalkozni.

Hol található az ember spirituális szíve?

„Mint a víz, úgy kiöntettem; csontjaim mind széthullottak; szívem olyan lett, mint a viasz, megolvadt BELSŐ RÉSZEIM KÖZÖTT.” (Zsoltárok 22:15)

Dávid arról ír, hogy a szív, amelyben a belső ember van, egészen mélyen található: a belső részei, zsigerei között, vagyis a hasüregében.

A Példabeszédek könyvében pedig azt is megtudhatjuk, hogy az ember spirituális szívének „rejtekei” vannak.

„Az Úrtól való szövétnek az embernek szelleme, aki megvizsgálja a SZÍVNEK MINDEN REJTEKÉT.” (Példabeszédek 20:27)

A „rejtekei” az eredeti nyelvben belső szobákat, tárolóhelységeket, kamrákat jelöl, amelyek különböző dolgokat rejtenek.

A lelkiismeret működése

A szív elrejtett embere a szellem. A szív kamrái olyanok, mint egy raktárhelyiség különböző szobákkal, amelyekbe bevilágít a szellem, és megvizsgálja, mit talál ott. Ha helytelen dolgot, akkor lelkiismeret-furdalás formájában jelzést ad. Jézus Krisztus nem véletlenül mondta, hogy „a jó emberek a szívükből jó kincseket hoznak elő, míg a gonoszok rosszakat” (Máté 13:52), és ezek egyrészt a szájuk, a beszédükön keresztül nyilvánulnak meg, másrészt a cselekedeteik által.

„Mert mikor a pogányok, akiknek törvényük nincsen, természettől a törvény dolgait cselekszik, akkor ők, törvényük nem lévén, önmagoknak törvényük, mint akik megmutatják, hogy a törvény cselekedete be van írva a szívükbe, egyetemben bizonyságot tévén arról az ő lelkiismeretük és gondolataik, amelyek egymást kölcsönösen vádolják vagy mentegetik.” (Róma 2:14-15)

A lelkiismeretet ugyan el lehet magyarázatokkal, elméletekkel és ideológiákkal hallgattatni, de mivel Isten törvénye minden emberbe bele van ültetve, még azokba az emberekbe is, akik nincsenek újjászületve, azért a szív mindenképpen jelzést fog kapni a benne lakó szellemtől. Ha ilyenkor a lelkiismeretét el akarja nyomni az ember, akkor meghasonlás fog benne támadni, a szíve és a szelleme között.

2. Gyönyörködik Isten törvényében

„Gyönyörködöm az Isten törvényében a belső ember szerint” (Róma 7:22)

Az egészséges és jól működő belső ember gyönyörködik Isten törvényében, s bár mi újjászületett keresztények nem vagyunk a mózesi törvény alatt, de mivel új szívet és új szellemet kaptunk Istentől, természeténél fogva azonosulni tudunk azzal, ami Istené.

A belső emberről Pál apostol két dolgot állít: az Isten Szelleme által meg tud erősödni, és képes együttműködni a Szent Szellemmel.

A belső ember megerősítése

„Adja meg nektek az Ő dicsősége gazdagságáért, hogy hatalmasan megerősödjetek az Ő Szelleme által a belső emberben” (Efézus 3:16)

Pál apostol azért imádkozott, hogy az igehirdetése nyomán hívővé lett új keresztények életére Isten gazdag dicsősége áradjon, mert amikor az Atya dicsősége ráárad az ember életére, hatalmasan megerősödik a szelleme. Amikor az ember megtelik Isten Szellemével, Isten erejét és hatalmát képes hordozni.

Vannak emberek, akiknek erős az akaratuk, a személyiségük vagy a lelkük, mégsem hordozzák Isten erejét. Isten erejét ugyanis az ember nem a testén vagy a lelkén hordozza, hanem a szellemében, a szív belső, elrejtett emberében.

A Szent Szellemmel való betöltekezésnek azért van nagy jelentősége, mert ekkor tud megerősödni a hívő belső embere. Amikor a hívő belső embere erős, ellent tud állni a bűnnek, a kísértéseknek, és még a démonok sem képesek legyőzni őt.

Együttműködik a Szent Szellemmel

A Szent Szellem személy, Isten maga, ezért lehet hozzá szólni, azaz szavakkal lehet munkálkodásra kérni. Amikor a völgyben levő száraz csontokat megpillantotta Ezékiel próféta, el sem tudta képzelni, miként kelhetnek életre. Gyakorlatilag minden a helyén volt, de mégsem történt semmi, és ez sokszor így van az ember életében is, ha nincs ott Isten Szelleme.

Amikor Isten azt mondta Ezékielnek, hogy prófétáljon a Szellemnek, akkor valójában arra bátorította, hogy szólítsa fel a Szellemet arra, hogy munkálkodjon.

„És monda nékem: Prófétálj a Szellemnek, prófétálj embernek fia, és mondjad a Szellemnek: Ezt mondja az Úr Isten: A négy szelek felől jöjj elő Szellem, és lehelj ezekbe a megölöttekbe, hogy megéledjenek!” (Ezékiel 37:9)

Az eredmény lélegzetelállító volt. Mindez arra tanít bennünket, hogy ima által cselekvésre indíthatjuk a Szellemet, s ha elhalt, kiszáradt dolgok vannak az életünkben, felkérhetjük Isten Szellemét, hogy cselekedjen, leheljen életet abba a területbe, hogy talpra tudjunk állni abból az állapotból.

3. Hálaadás jellemzi

„Mert minden ti érettetek van, hogy a kegyelem sokasodva sokak által a hálaadást bőségessé tegye az Isten dicsőségére.” (2Korinthus 4:15)

A pszichológiában is alkalmazzák a hálaterápiát. Isten azonban a keresztényeknek már több ezer éve mondja, hogy adjanak hálát. A hálaadó ember tudja értékelni, amije van, és Istent ez a hozzáállás cselekvésre indítja.

A fenti igevers továbbá leszögezi, hogy Jézus Krisztus befogadásával az Atya mindent átadott a hívőnek. A hívő a valóság, azaz Isten Igéje által tud hatni a világra. Ez azt jelenti, hogy ez a világ az Ige által formálható, mivel ezt a világot Isten Igéje hozta létre és ezt Isten a hatalma beszéde által tartja fenn.

Akinek a szívében benne van az Ige, a valóság, az ha kimondja a valóságot az Isten Szelleme által, akkor elveti a ’magot’ és a világ valahogy elkezd átformálódni, még ha kezdetben nem érzékelhető módon is.

Az „ígéretek”, azok a Szavak, amelyeket Isten átadott a számodra. Ezeket úgy veheted észre, hogy valahogyan „életre kelnek” a számodra úgy, mintha önmaguktól újra és újra „előjönnének” benned.

Azért kaptad, hogy szóld azokat, hogy megváltoztassák a körülményeidet. Ezek az úgynevezett ’élő beszédek’ (a teológia nyelvén: ’rhémák’) képesek mindent átalakítani az életben.

Amikor hittel imádkozunk és meggyőződéssel megvalljuk azokat az ’élő Igéket’, amelyekkel Isten át szeretné formálni az életünket, a látható világ fejedelme, az Ördög azonnal támadásba lendül és a látható dolgokkal, a körülményekkel igyekszik elbátortalanítani bennünket.

Ebben a pillanatban az a legfontosabb, hogy ne a láthatóra nézz (2.Kor 4:18), ne vegye el a kedvedet, ha nehezebb körülmények közé kerülsz az ima után, mint előtte. Az egyiptomi tíz csapásnál Isten megmutatta, hogy nemcsak egy picivel hatalmasabb az ellenségünknél, aki a korábbi állapotunkat szeretné fenntartani, hanem összehasonlíthatatlanul hatalmasabb.

Ne feledd, Izrael népe nem a saját erejével szabadult ki a korábbi nyomorúságos életkörülményéből, hanem Isten harcolt érte, amikor elérkezett az ígéret megvalósulásának az ideje.

4. A belső ember dicsősége kisugárzik

„És lészen az utolsó napokban, ezt mondja az Isten, kitöltök az én Szellememből minden testre…” (Apostolok Cselekedetei 2:15-16)

Amikor az ember betöltekezik Szent Szellemmel, Isten erejét veszi a külsője és a belsője számára. Jézus Krisztus a feltámadása után a Jeruzsálemben várakozó tanítványainak ezt úgy fogalmazta meg, hogy „vesztek erőt, minekutána a Szent Szellem eljő reátok” (ApCsel 1:8). A belső ember megtelik Isten dicsőségével, amely Isten hatalma, ennélfogva az ember szíve megerősödik.

Sárának olyan erős volt a belső embere, hogy amikor belülről kifelé sugárzott, megújította a testi képességeit és még idős korában is gyönyörűbb volt a legszebb háremhölgyeknél. A külső ember törvényszerűsége ugyanis az, hogy romlás megy rajta végbe. A belső emberről azonban azt állítja Isten Igéje, hogy „minden nap megújul” (2Kor 4:16), és ennek kisugárzása következtében hátráltatja a test romlását, öregedését.

III. RÉSZ

ÚJ HELYZET ÁLLT

ELŐ

1. Helyzeti előnyhöz jutottunk

„Azért ha valaki Krisztusban van, új teremtés [az]; a régiek elmúltak, íme, újjá lett minden.” (2Korinthus 5:17)

A belső ember, amely Krisztusban újjá lett, helyzeti előnyhöz juttatott bennünket.

„Azért nem csüggedünk; sőt ha a mi külső emberünk megromol is, a belső mindazáltal napról - napra újul.” (2Korinthus 4:16)

A belső ember megújulása a keresztény hívőt új, megváltozott állapotba helyezte. Ez az új helyzet nem azt jelenti, hogy soha többé nem tudunk bűnt elkövetni, hanem azt, hogy a belső emberünk el fogja nyomni a külső emberben levő bűnt, vágyakat és rossz dolgokat, ha elég erőssé válik.

2. Új természetet kaptunk

„Akik nem vérből, sem a testnek akaratából, sem a férfiúnak indulatjából, hanem Istentől születtek.” (János evangéliuma 1:13)

Az új teremtés, az istenfiúság, nem a testhez, a vérhez, az emberi akarathoz, kívánsághoz van kötve, hanem a

szellemünkhöz.

Ha nem szellemi emberekként élünk és járunk, hanem testi emberekként, akkor automatikusan a testbe kódolt dolgok nyilvánulnak meg és a hatásuk alá kerülünk.

Ezek ugyanis csak félre vannak tolva az útból, és nem tudnak kötődni az új természethez. Ha azonban gyengül a szellemed ereje, akkor a testi természeted erősödik meg, vele együtt pedig a régi természethez tartozó viselkedés, cselekedetek, bűnök és átkok is.

3. Mit jelent szellemben járni?

Szellemben járni azt jelenti, hogy az ember azokban a szellemi igazságokban él, gondolkodik, cselekszik, amiket a Biblia kijelentett számára, miközben nem feledkezik el a földi élet realitásáról sem, annak a törvényszerűségeivel együtt. A szellemi ember a Bibliát, az igehirdetést, az imádkozást és a dicséretet teszi első helyre és hagyja, hogy ezek hatásai befolyásolják a földi életét, családját, munkáját, egzisztenciáját stb.

Jelenleg a földön élünk és nem a Mennyben vagyunk, azaz automatikusan nem a jó, hanem a rossz dolgok történhetnek meg. A Biblia beszámol arról, hogy ennek a látható világnak egy gonosz befolyásolója, vezetője van: a Sátán (2.Kor 4:4).

Jézus Krisztus éppen ezért tanította meg a ’Mi Atyánk’ imáját a tanítványainak, mert abban ebben arra kérjük a Teremtőt, hogy itt a Földön valósítsa meg a jó, kedves és tökéletes akaratát úgy, mint ahogy az valóságosan tapasztalható a Mennyben. Akarata ne csak a Mennyben legyen meg, hanem a földön is.

Befejezés

A világot, amelyben élünk, gonosz erők befolyásolják, és ha nem imádkozunk, akkor a gonosz erők gyakorolnak befolyást a mi életünkre is.

Amikor ’szellemi gyakorlatokról’ beszélünk, nem okkultizmusra utalunk, hanem olyan normális bibliai gyakorlatokra, amelyek alapvetőek egy keresztény életében.

A bibliaolvasás, az imádkozás, a böjt, az Isten dicsérete nagyon egyszerű dolgok, amelyek erősítik a szellemed - a belső embered -, és amelyektől még inkább szellemi ember tudsz lenni.

Ima

Mennyei Atyám, Jézus Krisztus nevében jövök hozzád. Hálás

vagyok neked Uram, hogy új emberré tettél.

Köszönöm, hogy új szívet és új szellemet adtál, és Isten

Szelleme munkálkodik az életemben.

Hálás vagyok Neked, hogy nemcsak külsőből, testből állok,

hanem van belső emberem, van szívem, aminek van egy

elrejtett embere.

Uram, kérlek téged, Jézus vérével hintsd meg most a belső

emberemet, hogy jól működjön, hogy fedezze föl a különböző

kamrákban azt, ami rossz.

Kérlek, tisztítsd meg a szívemet, és add, hogy jó lelkiismeretem

legyen, és jól működjön a szellemem! Hálás vagyok neked a belső emberemért, és hogy mivel a belső

emberem és a Szent Szellem kapcsolatban van egymással, ezért

azt tudom mondani: „Abba, Atyám”!

A Szent Szellem az én szellememmel együtt és az én

szellememnek bizonyságot tesz arról, hogy Isten gyermeke

vagyok.

Köszönöm neked, hogy a belső emberemben munkálkodsz.

Kérlek, erősítsd meg a Szent Szellem által, hogy hordozzam

Isten erejét és hatalmát, és ellene tudjak állni az ördögnek,

kísértéseinek.

Köszönöm, hogy napról-napra újul bennem a belső ember.

Kérlek, a belső emberemből áraszd ki a Te dicsőségedet a

külsőmre.

Testem Isten Szellemének a temploma, ezért Sátán, Jézus

Krisztus nevében megdorgállak, és minden betegségnek és

tünetnek Jézus nevében megparancsolom, hogy menj ki

belőlem.

Jézus nevében!

Ámen!

KÉRÜNK TÁMOGASD ADÓD 1 %-ával és ADOMÁNYAIDDAL

a Szólj 1 Szót! Alapítványt

Adószáma: 19399164-1-13

(2700 Cegléd, Köztársaság út 8/A)

ALAPÍTVÁNY CÉLJAI:

A keresztény értékek, szellemiség, erkölcs, kultúra és

életvitel ismertetése, népszerűsítése és átadása

ÚJABB és ÁLLANDÓ tartalmakért kattints a következő csatornákra:

Georgisz tanítások OFFICIAL

https://www.youtube.com/@georgisz

Georgisz Szokalopulosz

https://www.facebook.com/Georgisz.Szokalopulosz

georgiszofficial

https://www.tiktok.com/@georgiszofficial

georgiszszokalopulosz

https://www.instagram.com/georgiszszokalopulosz

https://georgisz.hu

Bankszámlaszáma: 11742025 – 24444253 (OTP Bank)

Kapcsolat: e-mail cím – szolj1szot@gmail.com

Kérjük, anyagi támogatásaiddal segítsd az alapítványi célok

hatékony megvalósulását!